
Irailaren 13an egingo da, igandea
 
‘CórrELA’-k V. edizioa egingo du, ikerketa nahiz gaixotasuna dutenekiko enpatia sustatzea helburu 
 
• ADELA Araba Elkarteak bultzatutako proiektu solidarioa da ekimen hori, Vital Fundazioa babesle nagusi duela   

• Kalkuluen arabera, Araban 40 pertsona inguru bizi dira urtero ELAk jota  

Vitoria-Gasteiz, 2026ko uztailak 29.- ‘CórrELA’, Alboko Esklerosi Amiotrofikoa (ELA) duten gaixoen eta haien familien aldeko lasterketa eta martxa inklusiboaren V. edizioa irailaren 13an egingo da, igandean. ADELA Araba Elkarteak bultzatutako proiektu solidarioa da ekimen hori, Vital Fundazioa babesle nagusi duela. Gaixotasun horren errealitateari eta inpaktuari buruz gizartea sentsibilizatzeko jarduera nagusienetakoa da hitzordu hori eta gure lurraldeko pertsonen enpatia nahiz eraldaketa soziala ditu helburu, baita kolektiboaren arreta integraleko programetarako dirua biltzea ere.     

Ekimena gaur goizean aurkeztu dute Txaro Mardaratz ADELA Arabako presidenteak, Manuel Perea elkarteko kidea, Arantxa Ibañez de Opacua Vital Fundazioko zuzendariak eta Kepa Ortiz de Urbina Laboral Kutxako Gizarte Ekintzako arduradunak.

Jardunaldiak gaixoak, haien familiak, boluntarioak, enpresak, gizarte erakundeak, instituzioak eta herritarrak biltzen ditu, kirol eremutik haratago doan egun horretan, topaketa, konpromiso eta elkartasun gune bihurtzeko. “Gaixotasuna eta gaixotasuna bizi duten pertsonak fokuan jartzen dituen zeharkako ekintza da, esentzia ludikoa, loturazkoa eta dibertimenduzkoa galdu gabe”, nabarmendu dute antolatzaileek.

Programan honako hauek ditugu: 5 kilometroko lasterketa bat, 10 kilometroko beste bat eta kilometro bateko martxa solidarioa, adin eta baldintza fisiko guztietako pertsonentzat. Irteera Arka plazatik egingo da, 10:30ean eta 12:30ean, hurrenez hurren. Izaera inklusiboa ere ‘CórrELA’-ren bereizgarrietako bat da, eta, Mendi Solidarioak eta Ezina Ekinez Eginaren lankidetzari esker, mugikortasun murriztua duten pertsonen parte hartzea erraztuko da, joelette aulkien, handbike-en eta beste baliabide egokitu batzuen bidez. Gainera, bertaratu ezin direnek ekarpen solidarioa deritzon modalitatearen bidez laguntzeko aukera izango dute. 

Egitaraua osatzeko, animazio musikala, speaker-a, DJa, txaranga eta haurrentzako txokoa izango dira; hartara, herritar guztientzako proposamen irekia izango da. 

Parte hartzeko izen-emateak irailaren 9ra arte egongo dira zabalik, 18 €-ko eta 15 €-ko prezioan (10 km-ko eta 5 km-ko distantzietarako, hurrenez hurren) eta 8 €-ko prezioan martxa solidarioan parte hartzea erabakitzen dutenentzat. Gainera, zero dortsala egongo da lagundu nahi dutenentzat. 

Bildutako diru guzti-guztia zaintza-terapietara bideratuko da, hala nola fisioterapiara, logopediara, akonpainamendu aktibora, gizarte-arretara, topaketa eta elkarrekiko laguntza taldeetara, prestakuntza espezializatura, laguntza teknikoen mailegura, tailerretara..., bai gaixoentzat, bai haien familientzat.

Dortsalak Boulevard Merkataritza Gunean banatuko dira irailaren 11n eta 12an (ostirala eta larunbata).

40 kasu urtean, Araban
Elkartearen 25. urteurrenarekin batera 2022an egin zen lehenengo ediziotik, ‘CórrELA' hazi egin da; baliabide, ikerketa eta laguntza gehiago behar dituen gaixotasun horren ikusgarritasunean aurrera egiteko gizarte osoaren inplikazioa funtsezkoa dela erakusten duen proiektu kolektibo bihurtu arte.

Araban, gutxi gorabehera 40 pertsona bizi dira urtero ELAk jota. 2025ean, ADELA Arabak 32 pertsona artatu zituen, eta doako 1.219 fisioterapia saio, 96 logopedia saio, elkarri laguntzeko taldeak, zaintzaileentzako fisioterapia, laguntza teknikoen mailegua, prestakuntza eta akonpainamendu espezializatua eskaini zituen. Aurtengo lehen seihilekoan, 31 pertsona artatu ditu, lau pertsona hil dira gaixotasunaren ondorioz, eta beste lau sartu dira elkartean, diagnostikoa jaso ondoren. “Arreta- eta laguntza-baliabideak indartzen jarraitzea premiazkoa dela gogorarazten du errealitate horrek”, azpimarratu dute. "ELAk ez du itxaroten, eta gure gaixoek ere ez".

